Úr Tímariti Máls og menningar 4. hefti 2012 Í hryllingsmyndum er algengt að nota spegla til að búa til óþægilegar aðstæður . Kona stendur við baðherbergisvask og lokar skáp fyrir framan sig . Á skáphurðinni er spegill og skyndilega sjáum við hrottalegan hnífamann í speglinum . Mér finnst óþægilegt þegar speglar eru sýndir í kvikmyndum því þá getur verið stutt í skyndilega bregðu . Óhugnanlegast af öllu er þegar spegilmynd svíkur . Karl stendur fyrir framan spegil og horfir á sjálfan sig . Svo bregður hann sér frá en mynd hans er enn í speglinum starandi tómum augum fram á við . Þá hefur spegilmyndin öðlast sjálfstætt líf sem frummyndin ræður ekki við . Hvernig tilfinning ætli það sé ? Að ganga um göturnar en vita að heima , inni á baðherbergi , stari spegilmynd þín tómum augum út í loftið ? Ég held að það sé óþægileg tilfinning en hún venjist – eins og flest . Spegilmynd heillar þjóðar er ekki hægt að koma fyrir í eiginlegum spegli . Slíka spegilmynd er fremur að finna í verkum listamanna , spjalli fólks sem þekkist lítið , til dæmis í fermingarveislum eða fjölmiðlum . Fjölmiðlar , eða öllu heldur það sem í þeim kemur fram , eru spegilmynd okkar . Gagnrýni á störf fjölmiðla er á endanum alltaf gagnrýni á okkur sjálf . Sunnudagurinn 30. september 2012 var ósköp venjulegur dagur á Íslandi . Hvað veður snerti var hann reyndar með miklum ágætum . Sólin skein víðsvegar um landið , hitinn náði allt að 10 stigum og rauðgul haustlaufin bærðust ekki í logninu . Ég veit ekki hvað fólk gerði þennan dag . Sumir þvoðu þvott eða tóku til , aðrir fóru í golf , sumir lágu veikir í rúminu . Þetta var ósköp venjulegur dagur í lífi þjóðarinnar . Það var í sjálfu sér ekkert að frétta . En fréttamenn stóðu samt vaktina þennan dag , eins og alla aðra daga , þó það stæði lítið upp úr í fréttum . Þegar komið var fram á kvöld kom þó eitthvað nógu merkilegt fram til þess að þrír af helstu fréttamiðlum landsins birtu allir sömu fréttina . [ 1 ] Mbl.is reið á vaðið kl. 19.03 með þessa stílfærðu fyrirsögn : „ Íslendingar „ stærstir “ í Evrópu “ – Ef fólk las aðeins fyrirsögnina var ekki ljóst um hvað fréttin snérist en 48 mínútum síðar birtist þessi fyrirsögn á visir.is : „ Íslenskir karlmenn með stærsta liminn í Evrópu “ Klukkan 20.21 birti dv.is svo fyrirsögnina : „ Íslenski karlmaðurinn með lengsta liminn í Evrópu “ Fréttirnar þrjár voru af svipuðum toga : „ Íslenskir karlmenn eru með stærsta getnaðarlim í Evrópu , samkvæmt nýrri könnun Ulster-háskólans á Bretlandi . Getnaðarlimur meðal karlmanns á Íslandi er 16,51 cm í fullri reisn , “ sagði í fréttinni á visir.is . Morgunblaðið og DV greindu á líkan hátt frá málinu en sögðu þó að niðurstaðan væri byggð nýlegri „ rannsókn “ en ekki „ könnun “ eins og í fréttinni á visir.is . Greinarnar voru allar ritaðar í hefðbundnum fréttastíl . Loksins mælanlegir yfirburðir Þetta fannst mér forvitnilegt . Íslendingar hafa um árabil gortað sig af því að eiga fallegustu konur í heimi . Það er ekki amalegt , en því miður er fegurð ekki mælanleg og fullyrðingin því orðin tóm . Stærð typpa er aftur á móti mælanlegt fyrirbæri . Að vísu verður að taka tillit til þess að typpið sé „ í fullri reisn “ eins og sagði í fréttinni á visir . is , en það hljóta að vera til nokkuð vísindalegar viðmiðanir um hvenær því ástandi er náð . Typpalengd er vel mælanleg . Þessi frétt var fullkomin . Íslendingar hafa undanfarið verið með óbeit á upphrópunum um að land þeirra sé best í heimi . Það er of þanin fullyrðing . En að eitthvað sé best í Evrópu er meira patent . Áður en lengra er haldið vil ég stemma af einlægni mína . Það gladdi mig , raunverulega , að vita til þess að hvað sem líður eigin typpastærð þá væru landar mínir að minnsta kosti með nógu löng typpi til þess að draga meðaltalið upp í það hæsta í álfunni . Það gladdi mig vegna þess að þó við Íslendingar séum smáþjóð sem getur aldrei staðið uppi í hárinu á stærri þjóðum ef litið er heildstætt á afrekalistann þá er frábært að eiga allavega eina mælanlega röksemd til að stinga ofan í kokið á hinum stóru . Þetta typpatromp er nóg til þess að eiga síðasta orðið í öllum samræðum um samanburð þjóða . Hér eru dæmi : Við Ítala Hvað segið þið ? Funduð þið upp borgarmenningu , funduð Ameríku , 2 stóðuð fyrir endureisninni og hafið fjórum sinnum verið heimsmeistarar í fótbolta ? Það er ágætt . En við erum reyndar með stærri typpi . Við Breta Jæja . Á svo að hjakka á því núna að þið hafið átt heimsveldi sem var svo stórt að sólin settist aldrei , að þið hafið fundið upp tímabeltin og sett fram þróunarkenninguna ? Það er ágætt . En við erum reyndar með stærri typpi . Við Bandaríkjamenn Hvað var ég að heyra ? Eyðið þið 651 milljarði dollara árlega [ 3 ] í her sem getur kramið sérhvern andstæðing þessarar veraldar og hafið fóstrað fleiri nóbelsverðlaunahafa og hlotið fleiri gullverðlaun á ólympíuleikum en nokkurt annað ríki ? Það er ágætur árangur miðað við hversu lítil typpi þið eruð með . Okkar eru töluvert stærri . Ég vil samt taka fram að kannski er nóg að eiga aldrei þetta síðasta orð heldur láta hugsunina nægja . Ég hef oft ímyndað mér að þeir karlmenn sem eru með óvenju stór typpi séu þöglar manngerðir . Þeir þurfa ekki að belgja sig upp með orðum því þeir vita , og það er nóg fyrir þá , að þegar allt kemur til alls þá myndi vitneskjan um typpastærð þeirra þagga niður í hverskonar röksemdum . Ég mat því málið svo að best væri að stilla sig um að monta sig af meðaltyppinu stóra , en láta þess í stað vitneskjuna eina magna upp sjálfstraust til að stara stórþjóðirnar niður með augunum . Dagurinn eftir að fréttirnar birtust var venjulegur vinnudagur . Margir vinna við tölvu og skoða netmiðlana til að fylgjast með fréttum . Það kom kannski ekki á óvart að fréttin um meðaltyppið langa sló í gegn . Fréttin varð sú mest lesna á visir.is og næstmest lesna á bæði dv.is og mbl.is . [ 4 ] Þúsundir deildu fréttinni á samfélagsmiðlum . Til að gæta allrar sanngirni þá held ég að flestir hafi tekið fregninni af léttúð , þó ekki hafi farið fyrir eiginlegri gagnrýni á sannleiksgildi hennar eða uppruna . Sjálfur var ég ekki haldinn neinum sérstökum efasemdum . Íslendingar eru með stærri typpi en gengur og gerist , það skiptir engu máli en það er ekkert verra að hafa fengið það staðfest , hugsaði ég . Fréttin þótti saklaus , skemmtileg og var líkleg til að gleymast fljótt . Eða hvað ? Þegar leið á daginn fór eitthvað að trufla mig . Það var eitthvað sem ekki stemmdi . Ég ákvað því að gera eitthvað sem ég geri vanalega aldrei , að kanna fréttina nánar . Hvernig gerir maður það ? Ég starfaði eitt sinn sem blaðamaður og með því fyrsta sem mér var kennt voru „ háin fimm “ , safn spurninga sem fréttum er ætlað að svara um viðfangsefnið . Hvern / hvað / hverja er verið að fjalla um ? Hvað gerðist ? Hvers vegna gerðist það ? Hvenær gerðist það ? Hvar gerðist það ? Fyrstu tveimur spurningunum var svarað í fréttunum . Hvað var fjallað um ? Svar : Meðaltyppastærð íslenskra karlmanna í samanburði við aðrar þjóðir . Hvað gerðist ? Svar : Typpi íslenskra og erlendra karlmanna voru mæld í „ rannsókn “ eða „ könnun “ og niðurstöður bornar saman . Spurningunum 3 – 5 um hvers vegna , hvenær og hvar var ekki svarað . Gat það skipt máli ? Það er allavega hægt að fullyrða að svör við þessum spurningum gætu verið forvitnileg . Hvenær voru typpin mæld , hvar voru þau mæld og hvers vegna voru þau mæld ? Ferðaðist einhver stimamjúkur maður á milli 113 landa með málband og stílabók ? Þar sem íslensku fréttirnar svöruðu ekki þessum spurningum leitaði ég upprunans . DV og Vísir vísuðu í breska götublaðið the Daily Mail sem heimild en Mbl-greinin var með tilvísun í breska dagblaðið Telegraph . Þá tóku allir fréttamiðlarnir fram að rannsóknin hefði verið á vegum Ulster-háskólans í Norður-Írlandi og DV bætti við að rannsóknin hefði verið gerð af sálfræðiprófessornum Richard Lynn og niðurstöðurnar birtar í tímaritinu Personality and Individual Differences ; visir.is minntist líka á tímaritið í sinni grein . Í frétt DV sagði að rannsóknin hefði verið gagnrýnd þar sem Richard Lynn greindi frá því að hann hefði fengið upplýsingarnar um lengd typpanna af vefsíðum . Við lestur frétta Daily Mail og Telegraph , sem birtust einnig 30. september , vöknuðu enn fleiri grunsemdir . Þar kom fram að Richard Lynn væri fyrrverandi prófessor sem hefði hlotið mikla gagnrýni fyrir störf sín vegna þeirra skoðana sinna að þróunarlegur aðstöðumunur hafi leitt til mismunar á vitsmunum kynþátta og þjóðerna . Á þessum tímapunkti varð ég að vita allan sannleikann . Kynþáttalegir yfirburðir lítilla typpa Ég var ekki enn búinn að fá svör við því hvenær rannsóknin fór fram eða hvar . En ákveðnar vísbendingar voru komnar fram um að rannsóknin hefði verið liður í því að kanna hvort sumar þjóðir væru gáfaðari en aðrar . Gat þetta verið rétt ? Það tók ekki langan tíma að finna grein Richards Lynn . Hana fann ég á vefsíðu tímaritsins Personality and Individual Differences , sem er fræðirit um sálfræðirannsóknir , en prófessorinn fyrrverandi situr í ritstjórn blaðsins . [ 5 ] Greinin nefnist „ Rushton’s r-K life history theory of race differences in penis length and circumference examined in 113 populations “ og birtist 12. mars 2012 eða tæpu hálfu ári áður en „ fréttirnar “ um málið birtust almenningi á Bretlandi og Íslandi . Greinin fjallar um samanburð á typpastærð karla af ólíkum kynþáttum og þjóðerni til að styðja þá kenningu að skipta megi mannkyni upp í kynþætti á grundvelli svokallaðrar r-K flokkunar . R-K flokkun lífvera er fengin úr líffræðinni . R-flokkur lífvera eignast mörg afkvæmi en sinnir þeim lítið og skeytir engu um þótt stór hluti þeirra farist ef nokkrir lífvænlegir einstaklingar skila sér út í samfélagið . K-flokkur lífvera eignast færri afkvæmi en leggur meiri rækt við að koma þeim áfram í lífsbaráttunni . Til K-flokks teljast spendýr og þar á meðal maðurinn . Í lífssögukenningu kanadíska sálfræðingsins Philippes Rushton eru færð rök fyrir því að flokka megi homo sapiens niður eftir því hve mikil K-lífvera hann sé . Þannig séu kynþættir sem eignist færri börn en sinni þeim betur meiri K-lífverur en þeir sem stóla á að fáeinir einstaklingar úr stórum barnahópi komist til manns . Samkvæmt því sem Lynn rekur í grein sinni , og er meðal annars byggt á kenningum Rushtons , er það þannig að því minni typpi sem kynþættir hafa því meiri K-lífverur eru þeir . Rushton þessi hafði áður sett fram upplýsingar um typpastærðir kynþátta en það sem Lynn færir inn í jöfnuna eru nýjar upplýsingar um typpastærðir , þar á meðal tafla með samanburði á meðaltyppalengd karlmanna í 113 löndum . [ 6 ] Grein Richards Lynn gaf mér svör við fjórðu spurningunni . „ Rannsókninni “ var meðal annars ætlað að færa rök fyrir því að meðaltyppalengd hins svokallaða „ mongoloid “ - kynstofns , sem er samkvæmt greininni hlutfallslega minni en annarra kynstofna , gæti verið vitnisburður um hærra þróunarstig . [ 7 ] Ég skil hvers vegna íslenskir blaðamenn létu þetta ekki fylgja með í fréttaflutningi sínum af typpalengd íslenskra karlmanna . Í fyrsta lagi þá höfðu þeir ekki hugmynd um þetta og í öðru lagi hefðu þeir aldrei birt fréttina ef þeir hefðu vitað það . Upplýsingarnar um að meðaltyppalengd íslenskra karlmanna sé 16,51 cm kemur einmitt fram í „ nýju “ töflunni sem Lynn vísar til . Upplýsingum á vefsvæðinu hefur verið safnað saman úr gögnum frá rannsóknarsetrum og skýrslum hvaðanæva að úr heiminum . Heimildir fyrir þeim upplýsingum sem koma fram má finna á vefsvæðinu sjálfu en framsetning upplýsinganna eins og hún birtist á vefsvæðinu er óútgefin og því ekki yfirfarin af öðrum fræðimönnum […] í sumum rannsóknanna er lengd á reistum typpum byggð á upplýsingum sem fengnar eru frá mönnunum sjálfum ( stjörnumerktar ) en í öðrum tilfellum var lengdin mæld af öðrum . [ 8 ] Á eftir lengdinni 16,51 cm á íslensku meðaltyppi er stjarna . 16,51 cm * . Samkvæmt þessu höfðu Íslendingar mælt typpin sín sjálfir . Það svarar að vissu marki spurningunni „ hvar voru typpin mæld “ . Typpin voru mæld á Íslandi , ekki á rannsóknarstofum með nákvæmum mælitækjum heldur að öllum líkindum inni á íslenskum heimilum með reglustikum . Þá er ekki útilokað að mælingarnar hafi farið fram í huga takmarkaðs hóps íslenskra karlmanna . En svörin við því er væntanlega að finna í frumheimild Lynns . Sjálfstraust fer dvínandi – typpið styttist um 1,95 cm Frumheimildin er vefsvæðið www.everyoneweb.com / worldpenissize / , en á síðunni sjálfri er svæðinu gefið heitið : World Penis Avarage Size Studies Database . Forsíðu síðunnar má sjá hér [ til hliðar ] . [ 9 ] Það fyrsta sem vakti athygli mína á vefsvæði Heimsgagnabanka meðaltyppalengdar var að meðallengd íslenskra typpa var sögð 14,56 cm eða 1,95 cm styttri en finna mátti í töflu Lynns . Engin dagsetning er á töflu vefsvæðisins og því er ómögulegt að átta sig á ástæðum ósamræmisins . Það eina sem ég vissi nú var að íslensk typpi höfðu skyndilega styst um tæpa 2 cm og var öllu lægri reisn á þeim en þegar fréttirnar birtust fyrst á íslenskum vefmiðlum . Enn gat ég ekki séð hvenær mælingar á íslenskum typpum fóru fram né hver safnaði þeim saman eða hver orsök þess var að íslenskir karlmenn fóru sjálfir að mæla typpi sín . Undir töflu vefsvæðisins var ekki getið neinna heimilda . Á forsíðu Heimsgagnabanka meðaltyppalengdar mátti þó finna valmöguleikann „ uppruni gagna “ . Þar var vísað á 84 mismunandi heimildir fyrir uppruna gagna á vefsíðunni . Meðal heimilda má nefna : Ég held ég geti fullyrt að engin þessara heimilda gaf til kynna að þar væri að finna upplýsingar um meðaltyppalengd íslenskra karla . Uppruni þeirra upplýsinga var mér enn ókunnur . Á heimasíðunni var einnig hægt að velja „ hafa samband “ og fékk maður þá uppgefið tölvupóstfangið averagesizedatabase@hotmail.com . Undir póstfanginu stóð svo : Niðurstöður rannsókna eru teknar saman á þessu vefsetri ; það skal þó tekið fram að ekki er unnt að greina frá sumum heimildum vegna diplómatískra deilna eða orðspors vísindastofnana . [ 11 ] Ég ákvað samt , þó að það gæti þvælt persónu mína inn í diplómatíska milliríkjadeilu , að senda Heimsgagnabankanum tölvuskeyti sem hljóðar svo í íslenskri þýðingu : Í nýlegri grein eftir Richard Lynn , fyrrverandi prófessor við Ulsterháskóla , sem nefnist Rushton’s r-K life history theory of race differences in penis length and circumference examined in 113 populations og birtist í tímaritinu Personality and Individual Differences , er að finna lista yfir meðaltyppastærðir í 113 löndum . Herra Lynn tekur fram að upplýsingar sem hann styðst við sé að finna á vefsvæði ykkar , everyone.com / worldpenissize . Í þessum upplýsingum kemur fram að meðaltyppastærð Íslendinga sé 16,51 cm . Þar sem ég er Íslendingur hef ég áhuga á að vita eftirfarandi : Á hvaða rannsókn eru upplýsingar um meðaltyppalengd Íslendinga byggðar ? Virðingarfyllst , Bergur Ebbi Benediktsson Bréfið sendi ég 2. október 2012 en hef enn ekki fengið svar . Við erum það sem við lesum og heyrum Þegar upp er staðið finnst mér eins og ég hafi tekist á hendur ferðalag dagana 30. september til 2. október 2012 og að ég þurfi að gera þetta ferðalag upp . En hvaða ályktun er hægt að draga ? Það merkilegasta við þetta allt saman er kannski sú kaldhæðnislega staðreynd að þrátt fyrir allt þá er typpalengd , sama hvaða merkingu við leggjum í hana , fullkomlega mælanlegt fyrirbæri . Fyrst áhugi okkar á eigin typpastærð í samanburði við aðrar þjóðir er jafn mikill og raun ber vitni er okkur algjörlega í sjálfsvald sett að gyrða niðrum okkur frammi fyrir hinu alþjóðlega samfélagi og láta á það reyna hvar við stöndum . Kannski veit ég ekki einu sinni hvað mér á að finnast um þetta ? Skiptir þetta kannski engu máli ? Ég ætla að leyfa mér að enda þetta á dramatískum nótum . Ég held að allt sem við heyrum , sjáum og finnum hafi áhrif á okkur . Stundum er hægt að mæla áhrifin , oftar ekki . Ég veit ekki nákvæmlega hversu margir lásu typpafréttirnar sem birtust 30. september 2012 . Ég veit hins vegar að þann 1. október á Íslandi þá voru þessar fréttir lesnar af fleira fólki en fréttir um borgarastyrjöldina í Sýrlandi sem þá geisaði , forsetaframboðið í Bandaríkjunum og opinbera ákæru á hendur fyrrverandi forstjóra íslenska fjármálaeftirlitsins . Þær voru jafnvel lesnar meira en fréttir um spár vísindamanna um að lofsteinn væri í þann mund að rekast á tunglið og granda því . Þær voru lesnar meira en sérhver frétt af umhverfismálum , stríðsátökum eða viðskiptum . Þúsundir lásu greinarnar , tugþúsundir töluðu um þær , nánast öll þjóðin dreypti á þeirri fregn á einhvern hátt að reist typpi Íslendinga trónuðu hæst á reðurhvolfi hinnar evrópsku álfu , þó að flestir hafi kannski gleymt því nú . En hvað varð um upplýsingarnar ? Fóru þær inn um annað eyrað og út um hitt og svo ekki söguna meir ? Í huga sérhvers einstaklings getur verið að það sé tilfellið . En ef það er til eitthvað sem heitir þjóðarsál , sameiginlegur tilfinningabelgur íslenskrar sjálfsmyndar , þá gúlpaðist þessi fregn þar ofan í og er þar um kjurrt . Þó að meðvitund sérhvers einstaklings hafi tekið fréttinni af léttúð þá hringdu engar almennar viðvörunarbjöllur um að fregnin væri í fyrsta lagi lygi , í öðru lagi lygi komin frá þeim sem hún á endanum gabbaði ( þ.e. einhverskonar sjálfblekkjandi sjálfsblekking ) og í þriðja lagi lygi sem notuð var til að rökstyðja ógeðfelld og rasísk sjónarmið . Þvert á móti þá fékk fregnin að fljóta óáreitt í gegnum ritstjórnarborð þriggja stærstu netfréttamiðla landsins , í gegnum vitund tugþúsunda Íslendinga og að lokum ofan í tilfinningabelginn víða og útblásna þar sem hún liggur enn og kitlar . Sjálfsmynd þjóðar Það er góð regla að spá sem minnst um framtíðina . Því meiri metnað sem maður leggur í spádóma því ólíklegra er að þeir rætist . Eitt getum við samt vitað . Í framtíðinni munu sagnfræðingar reyna að draga upp mynd af þjóðfélagi dagsins í dag . Þeir munu lesa bækur , tölvupósta , rýna í listaverk og margt fleira . En þeir munu einkum skoða fjölmiðla , og mögulega einnig samfélagsmiðla , og sjá þar spegilmynd – nánast áþreifanlegt afrit – af þeirri þjóð sem við erum nú . En það sem þeir munu ef til vill sjá er tómeyg spegilmynd af þjóð – spegilmynd sem lifði sjálfstæðu lífi á meðan frummyndin var einhversstaðar úti í göngutúr . Samkvæmt samræmdri vefmælingu Modernus voru vinsælustu vefsíður landsins vikuna 24.9 . – 30.9 . 2012 í þessari röð mbl.is , visir.is og dv.is . Heimild : modernus.is . Í rökræðum við Ítali má svo einnig bæta við , til að pirra þá enn frekar , að Leifur heppni hafi fundið Ameríku tæpum fimm hundruð árum á undan Kólumbusi . Talan er byggð á áætlun bandaríska varnarmálaráðuneytisins fyrir árið 2009 . Athugun gerð á mbl.is , visir.is og dv.is síðdegis 1. október 2012 .